FI Euroopan unionin virallinen lehti CE 70/12

(2004/C 70 E/012)

KIRJALLINEN KYSYMYS E-3542/02

esittäjä(t): Glenys Kinnock (PSE) komissiolle

(11. joulukuuta 2002)

Aihe: Kauppaan liittyvä tuki

Voiko komissio ilmoittaa, miten lasketaan sen tuen määrä, jota AKT-maat voivat saada kauppaan liittyvään tukeen?

Poul Nielsonin komission puolesta antama vastaus

(27. tammikuuta 2003)

Kehitysyhteistyössä Afrikan, Karibian ja Tyynenmeren valtioiden (AKT-valtioiden) kanssa on jo jonkin aikaa kiinnitetty huomiota kauppaan liittyvään tukeen. Tämä on tapahtunut useissa eri muodoissa, esimerkiksi alueellisiin yhdentämisaloitteisiin tarkoitetun tuen tärkeänä osana tai erityiskysymysten, kuten tullitietojen parantamisen, tarkastelemiseksi. Kauppaan liittyvä tuki on ollut monissa tapauksissa osa laajempaa toimintaa, kuten maataloustuotteiden viennin edistämistä tai infrastruktuurin kehittämistä.

Vaikka kauppakysymyksiä pidetään tärkeinä, Cotonoun sopimuksessa ei osoiteta erityisiä määrärahoja kauppaan liittyvää tukea varten. Määrärahat vahvistetaan tuensaajien ja muiden osallistujien kanssa ja niiden välillä käytävässä vuoropuhelussa kansallisten ja alueellisten ohjelmien käytössä olevien määrärahojen rajoissa. Näin ollen kauppaan liittyvän tuen rahoituksesta ei ole olemassa erityistä laskelmaa. Sama koskee kaikki muita tärkeitä kehittämiskohteita.

Yhdeksännen Euroopan kehitysrahaston (EKR) alueellisen ohjelmatyön suuntaviivoissa ehdotettiin vähintään 20 prosentin osuuden osoittamista kauppaan liittyvää tukea varten. Nyt kun suurin osa alueellisista ohjelmista on saatu päätökseen, on selvää, että tämä luku on ylitetty reilusti: alueelliseen yhdentämiseen ja kauppaan liittyvään tukeen tarkoitetut määrärahat muodostavat alueohjelmissa 40—50 prosenttia alkuperäisestä summasta, joka oli 280—350 miljoonaa euroa. Myös alueellisiin infrastruktuuriohjelmiin sisältyy merkittäviä kauppaa helpottavia osatekijöitä. Lisäksi on olemassa AKT-valtioiden sisäisiä varoja, joista 50 miljoonaa euroa on varattu kauppaan liittyvään tukeen.

Koska kansallisiin strategia-asiakirjoihin ja ohjelmiin sisältyy usein päättymättömiä valmiuksien parantamista ja teknistä tukea koskevia ohjelmia, tässä vaiheessa ei ole mahdollista esittää tarkkaa lukua kauppaan liittyvän tuen osuudesta. Karkea arvio kauppaan liittyvän tuen määrästä on noin 150 miljoonaa euroa.

Kun edellä mainittuihin lukuihin lisätään joitakin hiljattain käynnistettyjä AKT-valtioiden sisäisiä ohjelmia (mukaan lukien tuki Maailman kauppajärjestöä (WTO) ja talouskumppanuussopimusten (EPA) valmistelua varten sekä terveys- ja kasvinsuojelutoimia koskevien vaatimusten noudattamista varten), AKT-valtioille myönnettävää kauppaan liittyvää tukea varten on tulevina vuosina käytössä vähintään 600 miljoonaa euroa.

Komissio aikoo kauppapolitiikasta ja kehityksestä hiljattain antamaansa tiedonantoon (1) sisältyvien suositusten mukaisesti käyttää maa- ja aluekohtaisten strategioiden väliarviointia tarkastellakseen kauppaan liittyvään tukeen tarkoitettujen varojen saatavuutta.

Yleisemmällä tasolla on tärkeää vielä lopuksi huomauttaa, että yhdessä muiden kehitysyhteistyön osapuolten kanssa kehitysmaiden kanssa käytävässä poliittisessa vuoropuhelussa käsitellään kauppapoliittisten kysymysten tehokkaampaa sisällyttämistä köyhyyden vähentämistä koskeviin strategia-asiakirjoihin sekä muihin kansallisiin ja alueellisiin kehittämissuunnitelmiin. Lisäksi komissiolla on tärkeä rooli vähiten kehittyneille maille (LDC) annettavan kauppaan liittyvän teknisen tuen yhtenäistetyssä rakenteessa, ja komissio on hyväksynyt toimintansa ”mahdollistajana” (facilitator) kolmessa vähiten kehittyneihin maihin kuuluvassa AKT-maassa.

(1) KOM(2002) 513 lopullinen.